วันนี้ทีมงานของเราบุกที่ห้องอาหาร I Sea ห้องอาหารริมทะเลที่พึ่งปรับปรุงรูปโฉมใหม่ของโรงแรม Veranda  ห้อง I Sea เป็นห้องอาหารไทยโมเดิร์น & ซีฟู้ด นำเสนออาหารไทยที่พลิกแพลงแบบโมเดิร์นเก๋ๆ ไม่เหมือนใครแต่ยังคงรสชาติไทยแท้ แถมยังมีเมนูซีฟู้ดจัดเต็มเพียบเลยค่ะ 

ความพิเศษของห้องอาหารนี้คือการตกแต่งที่พึ่งจะทำใหม่ สวยงามนั่งสบาย ให้คะแนนบรรยากาศสิบเต็มสิบ แถมติดพร้อมวิวทะเลสมกับชื่อ I Sea เลยค่ะ นั่งทานข้าวไป นั่งฟังเพลงเพลินๆ พร้อม ลมพัดเย็นสบายจนไม่อยากลุกไปไหนเลยค่ะ 

MENU

เริ่มกันที่อาหารเรียกน้ำย่อย “Maguro Koi - ก้อยทูน่า” (270-) เป็นเนื้อทูน่ามากุโร่สดหั่นลูกเต๋าคลุกกับเครื่องเทศยำแบบสไตล์ไทย แบบก้อยแท้ๆ เสิร์ฟในกระทงทองซ้อนด้วยใบชะพลู จานนี้เก๋มาก คือถ้าอยากกินแบบเป็นเมี่ยงก็เอาใบชะพลูด้านล่างห่อแล้วเอาเข้าปากได้เลย 

“Popcorn shrimp” (190-) จานนี้เก๋มากเลย เป็นกุ้งชุบแป้งทอดกับซูกินี่กรอบร้อนๆ เสิร์ฟคู่กับป๊อบคอร์นเก๋ๆ เสิร์ฟกับซอสมาโยชิลลี่ซอสรสเปรี้ยวเผ็ดนิดๆ 

“Spicy Grilled Beef Salad - พล่าเนื้อ” (260-) เนื้อสันในย่างแบบสุกนิดๆ แล้วเอามาสไลซ์คลุกกับเครื่องพล่าแบบไทยๆ รสจัดจ้าน เสิร์ฟมาคู่กับมะเขือเทศและแตงกวา จะกินได้เลยหรือกินกับข้าวก็ได้ 

“Thai Seafood Bisque” (290-) หรือแกงส้มฝรั่งที่จัดเต็มใส่เครื่องซีฟู้ดไม่ยั้ง กุ้งขาว เนื้อปลากะพง หอยแมลงภู่และปลาหมึก ตัวแกงคล้ายๆ กับแกงส้มรสเปรี้ยวเผ็ดนิดๆ ค่ะ

“I Sea Spicy Seafood Salad - ส้มตำซีฟู้ด” (280-) จานนี้เป็นส้มตำเลยเสิร์ฟมาให้ทั้งครกเลยค่ะ โดยเอาเครื่องซีฟู้ดคลุกกับน้ำส้มตำรสจัดแซ่บๆ เสิร์ฟกับเส้นขนมจีนแบบไทยๆ กินด้วยกันนี่เหมือนกับตำซั่วเลยค่ะ 

“Scallop and Strawberry - ยำสตรอว์เบอร์รี่หอยเชลล์” (280-) หอยเชลล์ลวกแบบไม่สุกมาก ได้เนื้อนุ่มๆ กินคู่กับยำรสจัดจ้านกับสตรอว์เบอร์รี่รสหวานเปรี้ยวๆ ตัดด้วยหอมแดงนิดนึง จานนี้จี้ดจ้าดโดนใจมากๆ ค่ะ 

“Pork and Prawn” (420-) หมูที่เห็นคือหมูกรอบฉ่าน้ำมันที่กริลล์ตรงหนังให้กรอบเสิร์ฟพร้อมกับกุ้งลายเสือเนื้อสดเด้งไซส์ใหญ่ 2 ตัว ราดด้วยซอสราสเบอร์รี่และอโวคาโดสดรสเปรี้ยวๆ ตัดกับรสชาติของหมูกรอบและกุ้งได้พอดิบพอดี 

“Butter Fish หรือแกงกะหรี่ปลา” (380-) จานนี้เป็นเนื้อปลาบัตเตอร์ฟิชที่กริลล์ออกมาได้สุกพอดี ราดด้วยน้ำซอสแกงกะหรี่เข้มข้น เผ็ดนิดๆ มันหน่อยๆ เสิร์ฟกับมะเขือเทศกริลล์และซูกินี่ย่างกลิ่นหอมอ่อนๆ ทานกับสตรอว์เบอร์รี่เปรี้ยวๆ นิดนึง เข้ากันดีมากค่ะ 

ปิดท้ายกันที่ของหวานค่ะ “Strawberry Crepe” (210-) เครปไส้สตรอว์เบอร์รีคลุกซอสราสเบอร์รีหวานเปรี้ยวๆ เสิร์ฟกับไอศกรีมวานิลลาและวิปปิ้งครีม หวานมันพอดีลงตัวค่ะ

เครื่องดื่มของที่นี่เราได้ลองเป็น “Peaceblossom” (170-) และ “Strawberry Mojito” (240-) โมฮิโต้รสสตรอว์เบอร์รี่รสเปรี้ยวหวาน 


การเดินทาง 

แวะมาตามรอยกันได้ที่ห้องอาหาร I Sea ภายในโรงแรม Veranda 


